Čislák, Viliam, minister zdravotníctva SR (2015-04-15):
„Pokiaľ ide o medializovanú kauzu takzvaného predraženého CT prístroja do Nemocnice Wintera v Piešťanoch, domnievame sa, že z našej strany nedošlo pri tvorbe ceny k žiadnemu neštandardnému navýšeniu ceny poskytovanej našej spoločnosti dodávateľom prístroja. Na základe súťaže vo verejnom obstarávaní sme mali dodať CT prístroj do Nemocnice Piešťany za sumu 1 329 908 eur bez DPH s tým, že k zaplateniu kúpnej ceny má dôjsť za dobu štyridsiatich ôsmich mesiacov v rovnomerných mesačných splátkach. Pred súťažou sme mali k dispozícii ponuku dodávateľa na túto techniku za cenu 1 104 077 eur, pričom kúpnu cenu bolo potrebné uhradiť jednorazovo. Z porovnania týchto cien je zrejmé, že naša spoločnosť v prípade úspešného ukončenia obchodného prípadu kalkulovala do svojich nákladov sumu 132 000 eur na financovanie obchodu v prospech, teda 6 % per annum, a prípadný zisk bol kalkulovaný na 7 %, to je 93 831 eur. Vzhľadom na riziká obchodu riadne a včasné nezaplatenie dohodnutých splátok, prevzatie servisných a záručných podmienok na zodpovednosť Medical Groupu podľa nášho názoru nejde z našej strany o žiadne predraženie a ukalkulovaný zisk je v danom prípade obvyklý a primeraný.“ Toľko citát z listu predsedu predstavenstva, a teda k tomuto som sa vyjadroval a k týmto cenám a k týmto percentám. Zároveň jedným dychom som dodal, že, samozrejme, daný prípad šetrí Generálna prokuratúra, Národná kriminálna agentúra, Úrad pre verejné obstarávanie a Národný kontrolný úrad. Čiže, dámy a páni, nad tým, aby som mohol povedať nejaký záver, myslím si, že ako tu sedíme, všetci si ctíme právo a, pán poslanec Lipšic, vy ste právnik, takže viete dobre, že musím počkať na rozhodnutie týchto orgánov, aby som sa vedel k tomu ďalšie veci vyjadriť. Ďakujem pekne. Absolvoval som stretnutia ohľadom správnych rád s tretím sektorom, odborovými združeniami, Združenia miest a obcí, nastolili sme nové pravidlá menovania členov za štát v neziskových organizáciách. Jeden zástupca za štát je nominant odborových združení, jeden za ZMOS a K8, tretí sektor svojho nominanta nedal, keďže ako sám sa ospravedlnil, boli sme na spoločnom stretnutí a Gabriel Šípoš povedal, že kapacity mu to nedovoľujú, ale, samozrejme, túto aktivitu vítajú. Zároveň vo všetkých neziskových organizáciách som k 28. 2. 2015 odvolal všetkých členov neziskových organizácií a od marca boli vymenovaní noví členovia podľa nového kľúča. V Piešťanoch sme urobili výnimku, a to z dôvodu stále prebiehajúceho vyšetrovania, a v uplynulých dňoch sa objavili rôznorodé informácie k protestu prokurátora vo veci zápisu štatutárneho orgánu, preto ešte krátke vysvetlenie. Ministerstvo zdravotníctva Slovenskej republiky vo veci protestu prokurátora okamžite navrhlo zvolať mimoriadne stretnutie Správnej rady piešťanskej nemocnice a nakoľko nemocnica nie je v tejto veci účastník konania, nemá žiadnu vedomosť o podrobnostiach uvedeného protestu. Do dnešného dňa žiaden orgán právne záväzne nerozhodol o tom, že kreovanie novej Správnej rady v nemocnici bolo nezákonné. Členovia Správnej rady ani ministerstvo zdravotníctva nemôžu konať na základe domnienok, preto sa Správna rada rozhodla počkať na rozhodnutia kompetentných orgánov, ktoré ako jediné môžu povedať, či bola Správna rada kreovaná nezákonne, a po doručení rozhodnutia, ktoré určí zákonnosť alebo nezákonnosť, bude ministerstvo zdravotníctva v zmysle tohto rozhodnutia konať. Vážené pani poslankyne, vážení páni poslanci, funkciu ministra som prijal ako poslanie, aj ako úlohu. Vnímam ju aj ako lekár a človek, ktorý sa v zdravotníctve pohybuje celý svoj profesijný život. A je mi celkom jasné, že spolu s mojím tímom musíme konať razantne, ale zároveň rozvážne, rozumne a najmä korektne voči občanom. Úloh a problémov v zdravotníctve je veľa. Je to práca na dlhý čas, ale mnohé zmeny sme už úspešne zvládli a veľa náprav ešte musíme urobiť. Urobme ich, ale bez hašterivých výpadov a bez osočovania. V atmosfére kreativity, ústretovosti a prajnosti, ktorú prejavíme voči občanom... Prepáčte, ale nemôžem sa zbaviť presvedčenia, že to, čo dnes robíme a robíte, nie je v mene občanov, ktorí vás do parlamentu zvolili, ale pod nánosom intolerancie a konfrontačného tónu v mene vášho osobného zviditeľnenia sa. Ale to predsa občania nepotrebujú, to pacientom nepomôže. Chorého zaujíma kvalitná diagnostika, kvalitná liečba, ktorá je dostupná a bezpečná. Chce mať kvalitné informácie a cítiť empatiu. Ja takýmto predstavám rozumiem a som pripravený ich aj napĺňať, aby občania verili nášmu zdravotníctvu, aby vedeli, že tu pracujú šikovní lekári, ktorí úspešne vykonávajú aj tie najkomplikovanejšie operačné zákroky. Po nástupe do funkcie ministra zdravotníctva som avizoval, že budem pokračovať v rozbehnutých dobrých projektoch na ministerstve zdravotníctva, ktoré sú zamerané na zlepšenie kvality, zvýšenie efektívnosti a nedeformujú pohľad na zdravotníctvo. Keď sa objavili informácie, ktoré posolstvo týchto zmien nenapĺňajú a týkali sa dodržiavania ustanovení zákona o ochrane hospodárskej súťaže a boli natoľko závažné, že si vyžadovali prijať nekompromisné rozhodnutie, tak som ho prijal. Pristúpil som k nim ihneď, ako som si dané skutočnosti preveril. Vtedy som povedal, a vravím to aj dnes, že nebudem tolerovať obchádzanie zákona a žiadne pochybenia. Iba to je základný predpoklad korektného a transparentného fungovania jednotlivých segmentov v rezorte. Ak dnes hovoríme o projektoch v zdravotníctve v prospech občanov aj zdravotníckych pracovníkov, musíme hovoriť aj o ozdravných procesoch. Som presvedčený o ich správnosti a pripravený ich realizovať. Nielen vizionársky a v rovine úvah, ale aj pretavením do každodenného života. Lebo rétorické cvičenia, ktoré sa odvolávajú na morálku a zároveň chrlia zlovestné poznámky i negatívne prívlastky, nás ďalej neposunú a zdravotný stav nikomu nezlepšia. Ďakujem pekne za pozornosť. (Potlesk.)